**Dobrý deň,**

**Vážená pani primátorka/Vážený pán primátor**

**Vážená pani starostka/Vážený pán starosta,**

ako ste už takmer určite zachytili, dňa 10.7.2022 bola spustená I. Etapa integrovaného dopravného systému Žilinského samosprávneho kraja (IDS ŽSK). V tejto súvislosti, nám dovoľte na základe spätnej väzby z „rajeckej doliny“ uviesť niekoľko informácií.

V rámci spustenia IDS systému muselo dôjsť aj k úprave všeobecne zmeneného systému vedenia autobusových liniek. V tejto problematike je nevyhnutné uviesť, že sme bohužiaľ museli zmeniť systém liniek „odvšadiaľ všade“ na systém nadväzných, vzájomne previazaných spojov. Doteraz zaužívaný systém vedenia liniek bol neufinancovateľný z pohľadu krajskej samosprávy. Náklady na financovanie strát zmluvných dopravcov neúnosne rastú z roka na rok. Autobusy chodili po súbežných trasách do všetkých obcí a boli poloprázdne. Spoje v čase hlavnej prepravnej špičky sme však podľa možností ponechali priame. Zvýšená potreba prestupov v čase prepravného sedla a počas víkendov je kompenzovaná zvýšeným a hlavne pravidelným počtom spojov. Autobusové spoje určite nie sú zrušené, len nadväzujú na vlaky alebo kostrové autobusy na hlavnej trase Rajec - Žilina. Ako organizátor verejnej dopravy máme k dispozícií kompletné vyťaženie liniek verejnej dopravy. Je pravdou, že v niektorých prípadoch došlo k obmedzeniu posledného spoja po 22., resp. 23. hodine. Aj keď sa to veľmi ťažko konštatuje, na uvedených spojoch sa prepravoval max. 1 cestujúci a to aj nie vždy pravidelne. Strata ŽSK, v prípade vedenia takéhoto spoja dosahovala v ročnom merítku cca 30 tis. €.

Ak sme novou zmenou CP spôsobili mierne komplikácie pri cestovaní niektorým cestujúcim, úprimne sa ospravedlňujeme. Prosíme o trpezlivosť, každý nový systém môže mať aj svoje malé nedokonalosti, ktoré sa pokúsime čo najskôr odstrániť.  So zmluvným dopravcom máme dohodnuté garancie nadväznosti, ktoré musia vodiči striktne dodržiavať. Situáciu každodenne sledujeme a vyhodnocujeme. Chceme Vás ubezpečiť, že sa zaoberáme každým podnetom cestujúcej verejnosti a prípadne nezrovnalosti či ich požiadavky sa pokúsime zapracovať v septembrových zmenách cestovných poriadkov.

Je nevyhnutné si uvedomiť, že základom a nosným systémom v dobre fungujúcom IDS systéme je železničná doprava. Žiaľ, traťový úsek Rajec – Žilina nie je vo vyhovujúcom stave a zahustenie taktu je podmienené rekonštrukciou žel. trate. V tejto oblasti sa veľmi intenzívne snažíme viesť rokovania s našimi partnermi na úrovni Ministerstva dopravy a výstavby SR, ako objednávateľa tohto módu verejnej dopravy.

So spustením systému IDS vo Vašej doline prišlo zároveň k zrušenia predajných automatov na žel. trati Žilina – Rajec. V tejto veci musíme konštatovať, že prevádzkovanie predajných automatov bolo v správe Dopravného podniku mesta Žiliny (DPMŽ) a ukončenie systému predaja papierových cestovných lístkov v automatoch bolo dohodnuté vo vzájomnej zmluve medzi DPMŽ a Železničnou spoločnosťou Slovensko (ZSSK), práve ku dňu spustenia predplatných cestovných lístkov v IDS ŽSK. Hlavným dôvodom bola zastaranosť systému a finančná náročnosť správy a údržby automatov. Systém predaja v rámci železničnej dopravy a postupný prechod na samoobslužný výpravný systém aj na iných regionálnych tratiach je faktom a rozhodnutím, na ktorý organizátor IDS ŽSK ako ani samosprávny kraj nemá dosah, nakoľko objednávateľom železničnej dopravy je samotný štát. Nespokojnosť cestujúcich so systémom vybavenia v rámci železničnej dopravy budeme zmluvným partnerom naďalej tlmočiť aj na najbližšom pracovnom stretnutí.

Integrovaná doprava Žilinského kraja ponúka sortiment cestovných lístkov, ktorý je na území ŽSK využiteľný vo všetkých druhoch dopravy. V prípade, že cestujúci využíva iba jeden druh dopravy, konkrétne v tomto prípade železničnú dopravu, je potrebné si kúpiť cestovný lístok podľa pravidiel železničného dopravcu ZSSK. Traťový úsek Žilina - Rajec je zaradený do samoobslužného výpravného systému (SVS). Na tejto trati si cestujúci musia zadovážiť cestovný lístok vopred prostredníctvom dostupných predajných kanálov:

* predajné miesta ZSSK (najbližšie predajné miesto na tejto trati je žel. stanica Žilina),
* e-shop ZSSK,
* v mobilnej aplikácii „[Ideme vlakom](https://www.zssk.sk/ideme-vlakom/)“,
* cez [SMS](https://www.zssk.sk/zlavy-cestovne/sms-listok-na-vlak/),
* u rušňovodiča (len 24 hodinový lístok).

IDS ŽSK prináša cestujúcim do verejnej osobnej dopravy množstvo výhod. Základom IDS je, že cestujúcim postačuje jeden cestovný lístok, ktorý je prestupný a v rámci zakúpených zón umožňuje neobmedzené cestovanie počas doby platnosti predplatného cestovného lístka prímestskými autobusmi, vlakmi aj MHD v rámci pilotného územia Rajecká dolina - Žilina - Kysuce.

Novinkou v IDS je aj to, že cestujúcemu na cestovanie medzi zapojenými dopravcami (SAD Žilina, Železničná spoločnosť Slovensko, Dopravný podnik mesta Žiliny) postačuje už len jedna dopravná karta bez ohľadu nato, v ktorom dopravnom prostriedku sa nachádza.

Základom IDS ŽSK sú predplatné cestovné lístky na 30, 90 a 365 dní. Nová tarifa IDS ŽSK prináša výrazné zľavy pre pravidelných cestujúcich, ktorí budú využívať časové cestovné lístky (PCL). Zľavy pre pravidelných cestujúcich sa môžu pohybovať na úrovni aj viac ako 40 %. V praxi to znamená, že aj ak sa cestuje verejnou osobnou dopravou len niekoľkokrát v mesiaci, už sa vám môže oplatiť zakúpiť si predplatný cestovný lístok.

K uvedenej problematike je však potrebné dodať, že pre cestujúceho, ktorý využíva verejnú dopravu veľmi zriedkavo ostal systém predaja jednorazových lístkov nezmenený. Tzn. cestovný lístok v rámci prímestskej dopravy je možne zakúpiť priamo vo vozidle a to z dopravnej karty, platobnou kartou alebo v hotovosti. V rámci módu prímestskej dopravy navyše platí systém prestupného cestovného, kde cestujúci pri prestupe do 30 min. neplatí nástupnú sadzbu, len sadzbu za precestované kilometre. Systém predaja lístkov v rámci MHD Žilina je úplne rovnaký ako predtým, akurát spustením IDS boli cestovné lístky plne integrované v rámci IDS. Kúpa jednorazového lístka na železnici je podľa platných pravidiel, ktoré sú v platnosti u tohto dopravného módu v rámci celej SR (predajné automaty, ktoré boli na trati Žilina - Rajec zrušené spravoval DPMŽ, boli len akousi výnimkou, ktorú pre železničnú dopravu zabezpečoval dopravný podnik mesta Žilina). IDS lístky sú, v jednoduchosti povedané, nadstavbou pre cestujúcich, ktorí verejnú dopravu používajú pravidelne a využijú na cestovanie viac ako jeden druh verejnej dopravy. V tejto súvislosti  je potrebné však konštatovať, že v rámci prímestskej dopravy doteraz neexistoval systém predplatných lístkov, preto v tejto oblasti sú IDS lístky samozrejme veľmi výhodné aj pre cestovanie len v tomto samotnom móde dopravy. Taktiež veľkou výhodou pre cestujúcich je použitie jednej dopravnej karty v celom systéme IDS, t. j. v rámci kreditu z dopravnej karty prímestského dopravcu si kúpi cestujúci jednorazový lístok aj v rámci MHD a naopak (už nie je potrebné mať dve, či tri dopravné karty  na každý druh dopravy  a nabíjať kredit pre každú samostatne). Navyše použitie dopravnej karty je rozšírené aj v rámci celej SR.

Plne si uvedomujeme, že ide o veľké množstvo nových informácií, a je možné, že mediálna kampaň nezasiahla celú populáciu obyvateľstva, preto Vás v tejto súvislosti ako miestne samosprávy prosíme o súčinnosť. Sme v plnom rozsahu k dispozícií a veľmi radi dostaneme spätnú väzbu, aj keď bude negatívna. Radi by sme s vami a s vašimi občanmi prekonzultovali uvedené zmeny, či nové možnosti cestovania. Ak mate akékoľvek pripomienky k cestovným poriadkom, prosíme o ich zaslanie. Zároveň by sme veľmi radi navštívili Vašu obec, ak uznáte za vhodné, a stretli sa s občanmi pre bližšie vysvetlenie niektorých skutočnosti. Ak bude záujem o takúto formu komunikácie, stretnutia ochotne dohodneme individuálne s každou samosprávou samostatne.

V prípade ďalších otázok sa môžete obrátiť priamo na spoločnosť Integrovaná doprava Žilinského kraja, s.r.o., Pri Rajčianke 2900/43, Žilina, Tel:  +421 41 381 4315, E-mail: info@idzk.sk.

Ďakujeme za pochopenie.

S úctou Ing. Richard Staškovan, konateľ